<classify> VIBANDA zaidi ya 20 vya wafanyabiashara ndogo machinga katika Soko la Sabasaba jijini hapa, vimeungua na moto na kusababisha hasara kubwa kwa wafanyabiashara hao.Kwa mujibu wa mashuhuda wa tukio hilo, moto huo ulianza kuwaka saa moja kasoro asubuhi juzi na kuteketeza vibanda vya mama lishe, saluni, vibanda vya simu na nguo za mtumba na duka ya nguo.Mfanyabiashara mwenye duka la simu na vifaa vyake ambaye pia hufanya miamala ya fedha, Adam Makumburu akizungumza na waandishi wa habari kwenye eneo la tukio, alisema moto huo umesababisha hasara kubwa kwa wafanyabiashara.Alisema licha ya kutoa taarifa, lakini Jeshi la Zimamoto na Uokoaji lilichelewa kufika katika eneo la tukio, hivyo kusababisha vibanda hivyo kuendelea kuteketea. Alisema bidhaa zilizokuwa ndani ya kibanda chake, zilikuwa zaidi ya Sh milioni 25 na zimeteketea zote. Mwenyekiti wa soko hilo, Edward Ndahani alisema vibanda vilivyoteketea ni 24, kati ya vibanda zaidi ya 120 vilivyopo kwenye eneo hilo.Mpaka muda huu hatujajua thamani ya vitu vilivyokuwepo ndani ya vibanda hivyo kwa sababu tunaendelea kufanya tathmini, lakini kwa kifupi ni kuwa vilivyoungua ni vya saluni, mama lishe, vya kuuzia simu na vifaa vingine vya simu, nguo za mitumba na za dukani, alisema Ndahani.Kamanda wa Zimamoto na Jeshi la Uokoaji Mkoa wa Dodoma, Gilbert Mvungi alisema walipata taarifa za tukio hilo saa 12:48 asubuhi, lakini walishindwa kufika kwa wakati kwani gari lilikuwa uwanja wa ndege kwa ajili ya ndege iliyokuwa inapaa.Taarifa tulizipata mapema lakini kulikuwa na uchelewaji kwani tulikuwa uwanja wa ndege na tuliondoka saa 1:33 baada ya ndege kupaa ili kuelekea eneo la tukio, na hii imesababishwa na kukwama kwa gari moja katika eneo la Kisasa Mwangaza kwa sababu ya mvua zinazoendelea kunyesha, alisema Mvungi.Aliongeza, Tuna gari mbili moja tunalitumia upande wa mji na lingine tunalitumia kwa shughuli za uwanja wa ndege, jana tulipata tukio maeneo ya Kisasa Mwangaza na yaliondoka magari yote mawili lakini kutokana na mvua zinazoendelea kunyesha ilikwama na mpaka sasa juhudi za kuitoa zinaendelea.Gari iliyobaki ilibidi tuipeleke uwanja wa ndege maana kuna ndege iliyokuwa inapaa, hivyo tukachelewa kufika kuokoa mali zilizokuwa zinateketea, alisema Mvungi.Zilipo ofisi ya jeshi hilo hadi kufika eneo tukio ni umbali wa kutumia dakika moja kwa usafiri wa gari, ambako pia umbali wa kutoka uwanja wa ndege hadi eneo hilo ni mwendo wa dakika tano kwa gari, sawa na umbali wa kilometa moja.Hata hivyo, Mvungi alisema baada ya kufika walifanikiwa kuzima moto kwenye vibanda 26 vilivyokuwa vinaungua na kuokoa vibanda vingine visiungue. Hata hivyo, changamoto kubwa waliyoipata ni utaratibu mbaya uliotumika kujenga vibanda hivyo, kwani hakuna nafasi ya kutosha kuruhusu gari kuingia hadi ndani.Kuhusu wao kushirikishwa katika ujenzi wa vibanda hivyo, alisema halmashauri ndio walitakiwa kusimamia ujenzi huo, na Zimamoto kazi yao ni kushirikishwa katika michoro ya majengo ili kutoa ushauri wa kitaalamu.Alisema kutokana na changamoto hiyo, wanatarajia kukutana na viongozi wa soko hilo ili kujadiliana namna na kuepuka madhara yanayoweza kujitokeza, na baadaye watakutana na uongozi wa Jiji la Dodoma na Shirika la Umeme Tanzania Tanesco Mkoa wa Dodoma.  <topic>: KITAIFA 